**Opiskelu lähiopetuksen aikaan 12.8. alkaen:**

**Kouluun tullaan terveenä**

Kenenkään lapsen tai aikuisen ei pidä tulla kouluun, jos hänellä on sairastumiseen viittaavia oireita. Kaupungin järjestämissä koululaiskuljetuksissa matkustetaan vain terveenä. Ilmentyviin allergiaoireisiin tulee kiinnittää huomioita samalla tavalla kuin yleensäkin.

Jos koulussa todetaan koronavirustartunta, tartuntaketjujen selvitystyö kuuluu tartuntatautilain mukaan kunnan tai sairaanhoitopiirin tartuntataudeista vastaavalle lääkärille. Jos koulussa tai varhaiskasvatuksessa todetaan jollakulla koronavirustartunta, selvitetään onko tapahtunut altistumista, ja altistuneet pitää jäljittää ja asettaa tartuntatautilain nojalla karanteeniin tartuntatautilääkärin ilmoittamaksi ajankohdaksi.

**Poissaolot**

Sairauspoissaolot ilmoitetaan aina luokanopettajalle/luokanohjaajalle. Muihin poissaoloihin tulee aina hakea lupa koululta (anominen Wilman kautta 1-3 pv luokanopettaja/luokanohjaaja, yli 3 pv rehtori). Muuten poissaolo on luvaton. Koulu harkitsee, onko luvan myöntämiselle perusteita.

Poissaolon myöntämisen sijasta oppilaalle voidaan tehdä päätös perusopetuslain 18 §:n mukaisista erityistä opetusjärjestelyistä, jolloin oppilaan opetus voidaan järjestää perusopetuslainsäädännöstä osittain poiketen, esimerkiksi etäopetuksena. Perusopetuslain 18 §:n mukaisen päätöksen teossa riskiryhmään kuuluvilta tarvitaan lääkärin arviota.

Päätös erityisistä opetusjärjestelyistä voidaan tehdä myös erityisen tuen päätöksen saaneille oppilaille. Tällöin päätöksessä määritellään, miltä osin siinä poiketaan oppilaan erityisen tuen päätöksestä määräajaksi.

**Lähikontaktien välttäminen ja käsihygienia**

Väljyys muihin ihmisiin niin luokassa, jonossa kuin välitunnillakin minimoi tartuntariskin. Vierekkäin ja kasvokkain saman pöydän ääressä istumista tulee välttää samoin kun kasvojen tai nenän koskettelua.

Sekä lapset että aikuiset pesevät kätensä vedellä ja saippualla aina tullessaan kouluun, sekä ennen kotiinlähtöä. Lisäksi kädet pestään ennen luokkaan tuloa, ennen ruokailua, aina ulkoa sisälle tullessa, sekä aina aivastamisen tai yskimisen jälkeen, tai kun kädet ovat näkyvästi likaiset. Kädet kuivataan kertakäyttöisiin paperisiin käsipyyhkeisiin.

Jokaisessa luokassa on lisäksi käsidesiä, minkä käyttö tapahtuu lapsilla aikuisen valvonnassa.

Aivastamisen tai yskimisen yhteydessä suun eteen laitetaan kertakäyttönenäliina, joka heitetään heti käytön jälkeen pois. Jos nenäliinaa ei ole saatavilla, suojataan suu kyynärtaipeella. Kädet pestään tämän jälkeen.

**Koulussa käyttäytyminen**

Kaikkien oppilaiden on otettava muut oppilaat ja aikuiset huomioon koulussa sekä sisätiloissa että ulkona ollessaan. Väljyyden noudattaminen on tärkeää. Samoin on tärkeää noudattaa aikuisten antamia ohjeita. Koulun ulko-ovet ovat lukittuina. Oppilasryhmät tulevat merkityiltä ulko-ovilta sisään: 3.-5. lk, 6. + 8. luokat, 7. luokat sekä 9. luokat. Ruokasalissa on vain puolet oppilaspaikoista käytössä ja ruokailuaikataulu on porrastettu useaan osaan. Kaikki välitunnit vietetään ulkona.

**Työskentely omassa ryhmässä**

Koulupäivän aikana pyritään olemaan oman ryhmän ja opettajan kanssa. Mikäli opetustoiminnan kannalta on välttämätöntä, voi opetusryhmä ja/tai opettaja vaihtua koulupäivän aikana (valinnaisaineet). Tällöin noudatetaan samoja varomenettelyjä, kuin oman ryhmän kanssa.

Isoja yhteistilaisuuksia ei järjestetä.

**Muut henkilöt koulussa**

Muiden kuin oppilaiden ja koulun henkilökunnan oleskelua koulun sisätiloissa vältetään. Rakennuksen sisäpuolelle tulevat vieraat käyttävät maskia.

**Oppilaan sairastuminen koulupäivän aikana**

Jos oppilas sairastuu päivän aikana, oireinen oppilas siirretään aikuisen kanssa erilliseen tilaan odottamaan huoltajaa. Oireinen oppilas ja aikuinen odottavat huoltajaa niin, että molemmilla on maskisuoja kasvoillaan, noudattaen riittävää etäisyyttä. Oireisten tulee olla yhteydessä omalle terveysasemalleen ja hakeutua sieltä saatujen ohjeiden mukaisesti tarvittaessa koronavirustestiin.

**Yhteiskäytössä olevat laitteet ja välineet**

Yhteiskäytössä olevien työvälineiden, kuten näppäimistöjen, tablettien tai askartelutarvikkeiden (sakset ym.) käyttöä vältetään tai ne puhdistetaan käyttäjien välillä.

Oppilaat käyttävät pääsääntöisesti vain omia kouluvälineitään. Koulutyössä vältetään sellaisten yhteisten välineiden käyttöä, joita ei voida helposti pestä tai pitää puhtaana.

**Kouluissa huomioitavia asioita**

Koulupäivän aikana vältetään lähikontakteja esimerkiksi erilaisilla tilajärjestelyillä. Opettaja keskustelee oppilaiden kanssa tarvittaessa Korona-aikaan liittyvissä ja oppilaan tunteita mahdollisesti kuormittavissa asioissa. Koulun oppilashuolto on oppilaan ja perheiden käytössä tehostetusti. Oppilaita ohjataan päivittäin hyviin hygieniakäytäntöihin. Eri oppilasryhmien välisiä kontakteja vältetään esimerkiksi välituntijärjestelyillä, porrastamalla kouluruokailua ja muissa siirtymätilanteissa.